Netelige vrae rondom verassings | George Herald
Netelige vrae rondom verassings
LET WEL: Nie vir sensitiewe kykers nie.
Journalist Wilma Adamson, Suid-Kaap Forum | Thursday, 15 November 2018, 12:02
Irene Vermeulen, eienaar van George Krematorium staan in die kapel waar die kis geplaas word vir besigtiging deur familie en naasbestaandes. Foto's: Wilma Adamson
GEORGE NUUS - Stof is jy en tot stof sal jy terugkeer... So staan dit in die Bybel en daarom glo baie mense dat verassing iets uit die bose is.
Maar met begraafplase wat dikwels nie onderhou word nie en grafte wat gereeld verniel en beskadig word, besluit al meer mense dat hulle na hul dood veras wil word. Tog is daar onsekerheid oor die onbekende en vrae soos of jy werklik jou geliefde se as of 'n vreemdeling s'n kry - en hoe weet jy of die kis nie weer hergebruik word nie?
Na verskeie navrae oor die saak het Suid-Kaap Forum besluit om self ondersoek in te stel en 'n afspraak met die eienaar van George Krematorium, Irene Vermeulen gereël.
Heeltemal teenstrydig as wat verwag is, het sy geen beswaar gehad om die hele proses, nie net te vertel nie, maar ook te wys en selfs op video op te neem. Die krematorium hou selfs ope dae vir groepe of families.
Langs die krematorium se ontvangs is 'n klein kapel waar familie en vriende die laaste eer aan hul geliefde kan betoon en 'n besigtiging kan doen voor die kis op rollers na die oondkamer deurgevoer word.
"Ons moes al vrae beantwoord soos 'het iemand al wakker geword en kon julle hoor 'n persoon skree, spring die liggaam op wanneer dit brand, hoor julle kraak- en klapgeluide, ruik dit snaaks...'. Die antwoord is nee op al die vrae - en sou iemand in 'n diep koma wees en vir dood aangesien word, sal hy of sy in die tyd wat hy by die ondernemer is wakker word," verduidelik Vermeulen.
Om seker te maak daar is geen ongerymdhede wanneer hulle 'n liggaam ontvang nie, kry hulle drie amptelike dokumente: Toestemming van die familie dat die liggaam veras mag word, 'n vorm deur 'n geneesheer waarin oorsaak van dood gemeld word en dat geen gemene spel vermoed word nie en dan die belangrikste een volgens Vermeulen: "Ons het 'n skeidsregter-geneesheer wat seker maak dat daar geen vuilspel of ander rede is waarom die liggaam nie veras moet word nie. Indien sy enige onraad vermoed, word die verassing uitgestel en 'n outopsie aangevra."
Madelein Laufs maak die deksel oop van die houer waar die bene gemaal word.
In die oondkamer kon ek die hele proses volg. Daar is slegs een oond waarin net een kis pas; nie 'n groot oond waarin 'n paar kiste (of liggame, sou die kiste soos beweer hergebruik word) soos ek te wagte was nie. Twee kiste het op trollies gestaan en op die deksel was die oorledenes se name geskryf, met die nodige dokumentasie op elke kis.
Om die verlangde hittegraad van ongeveer 900°C plus te bereik, word vyf groot gasbottels terselfdertyd gebruik en moet na 14 verassings weer hervul word.
Nog 'n verassing was pas afgehandel, met geen teken van 'n ekstra kis nie en 'n werker was besig om die oorskot, wat slegs uit die grootste bene in die liggaam bestaan, met 'n lang graaf in 'n langwerpige houer plaas.
'n Operateur, Madelein Laufs het na 'n paar swart stukkies tussen die bene, asook 'n metaalvormpie beduie.
"Die persoon het 'n knievervanging gehad en die swart stukkies is van die kis wat nie in die rooster (op die vloer van die oond) deurgeval het nie. Ons verwyder dit, anders is daar swart stukkies tussen die as.
Die bene word nou gemaal en indien nodig, weer gemaal sodat dit baie fyn is voor ons dit vir die naasbestaandes gee."
En die koste? "Of jy iemand begrawe of veras, dit sal min of meer dieselfde kos, afhangende van die ekstras wat die familie verlang."
Vir die video-onderhoud met Irene Vermeulen, asook die verassingsproses, gaan na www.suidkaapforum.com.